Iċ-ċifri tas-suq tax-xogħol għal Novembru juru li bejn Novembru tal-2013 u Novembru li għadda, naqsu b’1,138 il-persuni  jirreġistraw għax-xogħol. Sal-aħħar ta’ Novembru, l-persuni jirreġistraw għax-xogħol kienu ta’ 6,501 paragun mas-7,639 li kienu jirreġistraw f’Novembru tas-sena l-oħra. L-Uffiċju Nazzjonali tal-Istatistika (NSO) qal li miċ-ċifri amministrattivi tal-Korporazzjoni tax-Xogħol (ETC), juru li t-tnaqqis fil-persuni jirreġistraw għax-xogħol kien reġistrat f’kull età u f’kull kategorija. L-akbar tnaqqis kien reġistrat fost dawk li kienu ilhom ifittxu x-xogħol għal inqas minn ħames xhur. Naqas ukoll b’84 ruħ, l-ammont ta’ persuni b’diżabilità li kienu qed ifittxu x-xogħol. Ir-rata tal-qgħad ix-xahar li għadda kienet l-aktar waħda baxxa f’aktar minn tliet snin.